**Ministru kabineta noteikumu projekta**

**"Grozījumi Ministru kabineta 2020. gada 9. jūnija noteikumos Nr. 360 "**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta "Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"" (turpmāk – projekts) mērķis ir papildināt valstu sarakstu, kuru izsniegtie derīgie Covid-19 vakcinācijas, pārslimošanas vai veikta Covid-19 testa apliecinājumi ir uzskatāmi par apliecinājumu atbilstībai ieceļošanas prasībām Latvijā. Ar Projektu valstu sarakstā papildus Apvienotajai Karalistei iekļauj Amerikas Savienotās Valstis, Austrālijas Savienību, Izraēlas Valsti, Jaunzēlandi un Kanādu. Minētajās valstīs nav sadarbspējīga Covid-19 vakcinācijas, testa un pārslimošanas sertifikāta ar Eiropas Savienību.Projekts stājas spēkā 2021. gada 1. septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – noteikumi Nr. 360) 38.39 punkts paredz, ka Latvijas Republikā var ieceļot personas, kuras ir vakcinētas, pārslimojušas Covid-19 vai veikušas Covid-19 testu. Savukārt noteikumu Nr. 360 38.40 punkts paredz, ka atbilstību šo noteikumu [38.39 punktā](https://likumi.lv/ta/id/315304#p38.39) minētajām prasībām persona apliecina ar sadarbspējīgu vakcinācijas, testēšanas vai pārslimošanas sertifikātu vai līdz 2021. gada 1. septembrim – ar citā Eiropas Savienības (turpmāk – ES) dalībvalstī, Eiropas Ekonomikas zonas valstī (turpmāk – EEZ), Šveices Konfederācijā vai Apvienotajā Karalistē izsniegtu derīgu Covid-19 vakcinācijas, pārslimošanas vai veikta Covid-19 testa apliecinājumu.Tādējādi šobrīd vakcinētām personām ir iespēja ieceļot Latvijā tikai no vienas trešās valsts – Apvienotās Karalistes, uzrādot vakcinācijas apliecinājumu, kas nav sadarbspējīgs. Atbilstoši *Eiropas Parlamenta un Padomes 2021. gada 14. jūnija Regulas (ES) 2021/953 par sadarbspējīgu Covid-19 vakcinācijas, testa un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā* (turpmāk – ES digitālā Covid sertifikāta regula), kas tiek piemērota no 2021. gada 1. jūlija, trešajām valstīm pastāv iespēja vienoties ar ES par savstarpēju Covid sertifikātu sadarbspēju. Tas nozīmē, ka arī trešajās valstīs izsniegtie Covid sertifikāti var būt elektroniski nolasāmi un izmantojami dalībvalstīs. Projekta izstrādes laikā norit sarunas starp Eiropas Komisiju un Apvienoto Karalisti, kā arī citām trešajām valstīm par sertifikātu tehnisku savietojamību, tomēr nav iespējams prognozēt, cik ilgu laiku šis process aizņems. Pašreizējā situācijā personas, kas trešajās valstīs vakcinējušās ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām un tām ir atbilstošs apliecinājums, bet tas nav sadarbspējīgs sertifikāts, nevar ieceļot Latvijā bez papildu ierobežojumiem. Šāda situācija rada nopietnas ceļošanas grūtības un raisa plašu neizpratni no tautiešiem ārvalstīs, jo īpaši tajās valstīs, kur mīt lielas latviešu diasporas un vakcinācijas aptvere ir augsta vai saslimstības ar Covid-19 rādītāji ir zemi, t.i., Amerikas Savienotajās Valstīs, Austrālijas Savienībā, Izraēlas Valstī, Jaunzēlandē un Kanādā. Sadarbība ar Latvijas diasporu ir viens no Ārlietu ministrijas prioritārajiem rīcības virzieniem. Lai nodrošinātu diasporas pārstāvju saikni ar Latviju pandēmijas krīzes apstākļos, būtu svarīgi veicināt labvēlīgus apstākļus ceļošanai. Ņemot vērā diasporas iesaisti arī biznesa veicināšanā un inovāciju attīstībā, Latvijas apmeklējums ir svarīgs arī ekonomikas atveseļošanas procesa nodrošināšanai.Saskaņā ar Fizisko personu reģistra datiem (01.01.2021.) projektā iekļautajās valstīs pašlaik ir šāds Latvijas valstspiederīgo skaits: Amerikas Savienotajās Valstīs – 17 126, Austrālijas Savienībā – 6027, Izraēlas Valstī – 4 983[[1]](#footnote-2), Jaunzēlandē – 312, Kanādā – 5 591. Amerikas Savienotās Valstis un Kanāda ir Latvijas stratēģiskie partneri. Latvijas drošībai ārkārtīgi būtiska ir cieša sadarbība ar Amerikas Savienotajām Valstīm un Kanādu. Attiecīgi šo valstu sertifikāta atzīšana ieceļošanai nacionālajā līmenī būtu svarīgs solis šīs saiknes nepārtrauktai uzturēšanai un stiprināšanai. Savukārt ar Izraēlas Valsti notiek aktīvs politiskais dialogs un ekonomiskā sadarbība, kā arī pastāv ciešas savstarpējās saiknes starp abu valstu iedzīvotājiem.Pēc Amerikas Savienoto Valstu Slimību kontroles un novēršanas centra 27.07.2021.[[2]](#footnote-3) datiem vienas vakcīnas devu ir saņēmuši 188 729 282 jeb 56,8 % šīs valsts iedzīvotāju, bet pilnībā ir vakcinējušies 163 173 366 – 49,1 % iedzīvotāju. Amerikas Savienotajās Valstīs tiek izmantotas arī Eiropas zāļu aģentūrā apstiprinātās *Pfizer-BioNTech, Moderna, J&J/Janssen* vakcīnas. Kanāda ir autorizētas – *Pfizer-BioNTech, Moderna, AstraZeneca/COVISHIELD Verity/Serum Institute of India (SII) (COVISHIELD),* ka arī *J&J/Janssen* vakcīnas. Uz 27.07.2021. vienas vakcīnas devu ir saņēmuši 26 486 245, jeb 69,69 % Kanādas iedzīvotāju, bet pilnībā ir vakcinējušies 19 087 318 – 50,22 % Kanādas iedzīvotāju[[3]](#footnote-4). Savukārt Izraēlas Valstī ir viens no plašākajiem vakcinācijas tvērumiem pasaulē, kas aptver jau vairāk nekā 58 % pilnībā vakcinējušos valsts iedzīvotāju, izmantojot *Pfizer-BioNTech* izstrādātās vakcīnas. Ņemot vērā Izraēlas Valstī veiktos preventīvos pasākumus un augsto vakcinācijas tempu, tā bija arī viena no pirmajām valstīm ārpus ES, kuru 2021. gada 6. maijā ES Padome iekļāva 2020. gada 22. oktobra *Padomes Ieteikumu (ES) 2020/1551, ar ko groza Ieteikumu (ES) 2020/912 par pagaidu ierobežojumu nebūtiskiem ceļojumiem uz ES un iespējamu šāda ierobežojuma atcelšanu* I pielikumā jeb "drošo" valstu sarakstā, atļaujot to iedzīvotāju ieceļošanu ES teritorijā. Šobrīd minētajā sarakstā ir iekļautas arī Amerikas Savienotās Valstis, Austrālijas Savienība, Jaunzēlande un Kanāda. Līdz ar to pašreiz uz personām, kuras ir tikušas pilnībā vakcinētas Amerikas Savienotajās Valstīs, Austrālijas Savienībā, Izraēlas Valstī, Jaunzēlandē un Kanādā, tiek attiecinātas epidemioloģiskās drošības prasības, kuras nav nepieciešams uz tām attiecināt. Šāda situācija rada ievērojamus apgrūtinājumus Latvijas valstspiederīgajiem un to ģimenes locekļiem, kas pastāvīgi dzīvo šajās valstīs. Vienlaikus tiek veidots nevajadzīgs administratīvais slogs Valsts robežsardzei, valsts akciju sabiedrība "Starptautiskā lidosta "Rīga"", aviosabiedrībām, kuras veic lidojumus uz Latvijas lidostām, un tūrisma nozares uzņēmumu amatpersonām un darbiniekiem.Nolūkā risināt šo jautājumu tiek veikti grozījumi noteikumu Nr. 360 38.40 un 38.41 punktos, tajos papildus Apvienotajai Karalistei iekļaujot arī norādi uz Amerikas Savienotajām Valstīm, Austrālijas Savienību, Izraēlas Valsti, Jaunzēlandi un Kanādu.Vienlaikus projekts paredz noteikumu Nr. 360 38.40  punktā svītrot atbilstības šo noteikumu 38.39 punktā minētajām prasībām apliecināšanu ar citu ES, EEZ un Šveices Konfederācijā izsniegta derīga Covid-19 vakcinācijas, pārslimošanas vai veikta Covid-19 testa apliecinājumu. ES, EEZ un Šveices Konfederācijā projekta izstrādes brīdī tiek lietoti sadarbspējīgie vakcinācijas, testēšanas vai pārslimošanas sertifikāti, attiecīgi uz minētajām valstīm attiecas noteikumu Nr. 360 38.40 punkta vispārīgais regulējums par sadarbspējīgu vakcinācijas, testēšanas vai pārslimošanas sertifikātu.Projekts stājas spēkā 2021. gada 1. septembrī, lai nozarēm būtu nepieciešamais pārejas periods sagatavoties šā regulējuma piemērošanai. Vienlaikus noteikumu Nr. 360 38.40 punkts jau paredz pārejas periodu līdz 2021. gada 1. septembrim, lai apliecinātu atbilstību noteikumu Nr. 360 38.39 punktā minētajām prasībām. Attiecīgi projekts paredz regulējumu pēc noteikumu Nr. 360 38.40 punktā ietvertā termiņa beigām. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija, Ekonomikas ministrija, Iekšlietu ministrija, Izglītības un zinātnes ministrija, Satiksmes ministrija, Tieslietu ministrija, Veselības ministrija, valsts aģentūra "Civilās aviācijas aģentūra", valsts akciju sabiedrība "Starptautiskā lidosta "Rīga"", valsts akciju sabiedrība "Latvijas Jūras administrācija", akciju sabiedrība "Air Baltic Corporation".Projekts ir saskaņots 2021. gada 16. augusta Starpinstitūciju koordinācijas vadības grupā, kas ir izveidota ar Ministru prezidenta 2020. gada 10. jūlija rīkojumu Nr.2020/1.2.1.-84. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz personām, kuras ir vakcinētas pret Covid-19 vai pārslimojušas ar šo vīrusu. |
| 2. | Tiesiskā regulējuma ietekme uz tautsaimniecību un administratīvo slogu | Projekts mazina administratīvo slogu Valsts robežsardzei, valsts akciju sabiedrībai "Starptautiskā lidosta "Rīga"", aviosabiedrībām, kuras veic lidojumus uz Latvijas lidostām, un tūrisma nozares uzņēmumiem. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Ieceļošanas ierobežojumi var ietekmēt personu tiesības uz ģimenes dzīves neaizskaramību, ja šo ierobežojumu rezultātā personai nav iespēju ieceļot Latvijā. Līdz ar grozījumiem noteikumos Nr. 360 minētie ierobežojumi tiek samazināti, veicinot tiesību uz privātās un ģimenes dzīves neaizskaramību aizsardzību.  |

|  |
| --- |
| **VI. Sabiedrības līdzdalība un komunikācijas aktivitātes** |
| Plānotās sabiedrības līdzdalības un komunikācijas aktivitātes saistībā ar projektu | Pēc projekta izstrādes paredzēts informāciju par veiktajiem grozījumiem ievietot Ārlietu ministrijas, Veselības ministrijas un Slimību profilakses un kontroles centra tīmekļvietnēs, kā arī paredzēts to elektroniski izplatīt iesaistītajām organizācijām un institūcijām. |
| Sabiedrības līdzdalība projekta izstrādē | Tā kā projekts tiek virzīts steidzamības kārtā, sabiedrības iesaiste projekta izstrādē netika organizēta. |
| Sabiedrības līdzdalības rezultāti | Projekts šo jomu neskar. |
| Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās valsts aģentūra "Civilās aviācijas aģentūra", Slimību profilakses un kontroles centrs un Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 3. | Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem  | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 4. | Cita informācija | Nav. |

|  |  |
| --- | --- |
| Ārlietu ministra p.i.finanšu ministrs  |  J.Reirs |
|  |  |

Vīza: valsts sekretārs A.Pelšs

1. <https://www.pmlp.gov.lv/lv/media/2891/download> [↑](#footnote-ref-2)
2. <https://covid.cdc.gov/covid-data-tracker/#vaccinations> [↑](#footnote-ref-3)
3. <https://health-infobase.canada.ca/covid-19/vaccination-coverage/> [↑](#footnote-ref-4)